Major-wenner se vrou rand hom aan | Netwerk24
Die vrou van die voormalige Amerikaanse Ope-kampioen Lucas Glover is in hegtenis geneem nadat sy hom glo weens sy swak vertoning in die Spelerstoernooi aangeval het.
Foxnews.com berig Krista Glover is in hegtenis geneem en aangekla van aanranding ná afloop van Saterdag se derde ronde by die TPC Sawgrass-gholfbaan in Florida.
Die polisie is na die egpaar se huis in Jacksonville, Florida ontbied nadat 'n oproep na 911 gemaak is.
Volgens 'n polisieverslag is Lucas deur sy vrou oor die kole gehaal vir sy swak derde ronde – hy het 78 vir 'n MDF (made cut, did not finish) behaal.
In 'n verklaring wat die polisie by Lucas afgeneem het, sê hy dat wanneer hy swak gholf gespeel het, begin sy vrou met 'n rusie deur vir hom te sê hy is 'n verloorder en 'n "p***y" en vir wie hy moet afdank, en as hy nie wen nie sal sy en die kinders hom verlaat en hy sal sy kinders nooit weer sien nie.
Die polisie het verskeie skeurwonde aan Lucas asook sy ma, Hershey Glover (62), opgemerk. Daar was bloed aan haar hemp en sy het aan die polisie gesê dat sy op die bors geslaan is.
Die voormalige Amerikaanse Ope-kampioen Lucas Glover en sy ma, Hershey, is glo deur sy vrou, Krista, aangerand. Foto: AP
Krista beweer dat Hershey haar aangeval het, maar sy het geen sigbare beserings gehad nie.
Glover, die Amerikaanse Ope-kampioen in 2009, het laat Dinsdagaand op Twitter oor die voorval gepraat.
"Hoewel Krista aangekla is, vertrou ons dat die regstelsel die voorval op die beste manier sal hanteer en dat sy in hierdie private aangeleentheid kwytgeskel sal word.
"Ons bedank julle dat julle ons privaatheid respekteer terwyl ons hierdie rampspoedige voorval hanteer."
Volgens die verklaring het Krista handgemeen geraak toe die polisie haar in handboeie geplaas het. Sy het ook probeer vlug.